Når København åbner op som en forårsblomst til maj for at afholde Eurovision Song Contest, er der allerede nu tydelige tegn på, at Danmark vil blive besøgt fra både nær og meget fjern.

Blandt de ivrige købere er det nemlig helt tydeligt, at folk fra både Australien, Aserbajdsjan og Spanien allerede har sikret sig billet til showet i B & W Hallerne på Refshaleøen.

Læs også : Første billetter til Grand Prix-finalen revet væk

Englændere vilde med Grand Prix

Ikke overraskende var det de danske købere, der gaflede det største antal billetter ved formiddagens billetsalg.

Mere overraskende er det, at englænderne indtager pladsen som de mest ivrige udenlandske købere. Endda mere ivrige end naboerne fra Sverige. Noget tyder derfor på, at det især bliver den britiske dialekt, der vil gjalde i de københavnske gader til maj.

Nogle få fra de kolde lande Grønland, Hviderusland og Island har også sneget sig ind på køberlisten. Også i Canada og USA var købelysten stor fredag formiddag, da billetsalget til Eurovision Song Contest 2014 blev skudt i gang.

Meget rørende interesse

Allerede kl. 11.15 meldte Billetlugen udsolgt til den første omgang af finale-billetter. Showchefen Jan Lagermand Lundme var meget overvældet over den store internationale interesse.

- Det er meget rørende, at det er hele Europa, der køber billetter til at se showet live. Svenskerne har selvfølgelig købt mange billetter, men at det også er USA, Canada, Qatar og Australien, det er da helt overvældende, siger en stolt showchef.

Læs også : Fortvivl ikke! Stadig masser af billetter til Grand Prix i København

Billetlugen meldte også udsolgt til de såkaldte familie- og juryfinaler omkring kl. 12.